PØLSEKONGE: Slakter Daniel Byskov spiser flere pølser i uka enn to hender har fingre. Foto: Trond Solberg , VG

Slakter: Folk kjøper kjøtt i protest

Slakter og pølsekonge Daniel Byskov har solgt mer kjøtt enn vanlig etter WHOs advarsler om kreftfremkallende stoffer i kjøtt. For første gang har han opplevd å gå tom for bacon.

29. oktober 2015

Artikkelen er over fire år gammel

– Folk har kommet for å kjøpe pølser og bacon i protest mot kreftadvarslene. En dame spurte i dag hvilket type kjøtt lam var. Da jeg svarte rødt, ville hun også ha en lammebog bare for å gå imot anbefalingene fra WHO, sier den blide slakteren på Annis pølsemakeri i Mathallen.

Verdens Helseorganisasjons (WHO) advarsler om kreftfaren ved å spise bearbeidede kjøttprodukter og rødt kjøtt har vært livlig diskutert rundt slakterdisken på Grünerløkka de siste dagene. Det er spesielt bearbeidet kjøtt som øker risikoen for tarmkreft, og kjøttypen er nå klassifisert i samme kategori som tobakk, dieselavgasser og sol – selv om WHO påpeker at kjøtt ikke er like farlig.

Tom for bacon

Slakter Byskov forteller at han selv ble oppgitt da nyheten om at det er funnet en sikker sammenheng mellom for mye bearbeidet kjøtt og kreft. Han hadde likevel ikke grunn til bekymring for kjøttsalget.

Da slakteren tirsdag åpnet butikken etter helgestenging, solgte de mer kjøtt enn de normalt gjør. Han forteller at de solgte så mye bacon at de har gått helt tomme. Det har han aldri opplevd før.

Les også: «Baconkongen» Kim er ikke redd for kreft

– Flere av kundene vi har hatt siden advarslene kom har handlet i kjøtt i protest. Det er mange som er opptatt av det, men de fleste gir blaffen. Det er ikke noe nytt at det advares mot kjøtt, og folk gjør jo som de selv vil uansett, mener slakteren.

Han opplever at folk flest er mer opptatt av hvordan dyret har hatt det da det levde fremfor hvor farlig det eventuelt er å skulle spise det.

Så du denne? Dette er symptomene på tarmkreft

– Jeg har fått mye spørsmål om dyrevelferd. Det virker av og til som om folk er like opptatt av hvordan grisen har hatt det som hvordan de selv har det, sier han.

I oversikten under kan du se hvor mye du kan spise av den «farlige» maten (artikkelen fortsetter under grafikken).

36-40 pølser i uken

Nordmenn spiste i fjor til sammen 82 millioner dyr. Det tilsier 17,5 dyr på hver av oss. Det totale kjøttforbruket per person har doblet seg fra 38 kilo i 1959 til 76 kilo i 2013. Slakter Byskov spiser antakelig mer kjøtt en den jevne nordmann, men han holder seg langt unna «industri-kjøtt». For å danne et bilde på hvor mye kjøtt han spiser, forteller han gladelig at han tidligere spiste mellom 36 og 40 pølser i uken – og det i tillegg til annet kjøtt.

Kommentar: Kjøtt, kreft og kapital

– Ja, nå har jeg redusert litt, så nå spiser jeg nok ikke mer enn 10-15 stykker. Det synes ikke, gjør det? spør han uten å kreve svar.

Han er ikke det minste bekymret for helseorganisasjonens advarsler om tarmkreft.

– Jeg tenker overhodet ikke på det. Jeg spiser mye kjøtt og det med god samvittighet, sier han.

Burde være en tankevekker

Matskribent, kokebokforfatter og programleder Andreas Viestad fortalte til VG tidligere at han mener at rapporten fra WHO burde være en tankevekker for folk. Dette til tross for at han selv lever av å selge kjøtt.

– Vi har blitt en ren biff-nasjon som kun tenker på kjøtt som renskåret, fint kjøtt. Vi spiser masse prosessert kjøtt uten å være klar over det. Vi stapper i oss kjøtt også når vi ikke trenger det – det er blandet inn her og der. Det er ikke bra for miljøet og det er ikke bra for oss, uttalte han til VG.

Publisert: 29.10.15 kl. 20:51

Les også